ועדת העבודה, הרווחה והבריאות, כנסת 18, פרוטוקול מספר 278, 2010-05-04 11:30

רחל אדטו: בוקר טוב, אני מתכבדת לפתוח את הישיבה.

רחל אדטו: אנחנו נפגשים זו הפעם השלישית בנושא חסר ביחידת הפריה חוץ גופית בגליל.

רחל אדטו: בישיבה האחרונה שהייתה פה ב-23 בפברואר בסיכומה של הישיבה קבענו שנתכנס בתום שלושה חודשים לבקשת דיווח משרד הבריאות בנושא.

רחל אדטו: לאחר שמשרד הבריאות אמר שהוא יגבש את תשובתו בשאלה מדוע באזור הגליל המערבי לא פותחים יחידת הפריית מבחנה נוספת, כאשר במרכז הארץ רק באזור תל אביב רבתי יש אחת עשרה, בירושלים יש ארבע, ובכל אזור הגליל המערבי לאוכלוסיה של 650 אלף תושבים אין ולו יחידה אחת.

רחל אדטו: כל אחד מהיושבים כאן, אני מניחה, יודע את הקשיים הנפשיים, הגופניים שכרוכים בכל חודש בטיפול בהפריית מבחנה.

רחל אדטו: לכן הרוח הכללית של הוועדה הייתה בפעם הקודמת שיש מקום לפתיחת יחידה הפריית מבחנה באזור הגליל המערבי.

רחל אדטו: יש לנו שתי תשובות שאנו אמורים לקבל.

רחל אדטו: גם את תשובת משרד האוצר לאור החישוב שנעשה, כי לפי הגידול במספר אזרחי מדינת ישראל יש מקום לפתיחת יחידה נוספת, ולא הייתה לזה שום הסתייגות.

רחל אדטו: זו הייתה עמדה אחת שאנו צריכים לקבל תשובה נוספת ממשרד האוצר.

רחל אדטו: התשובה השנייה של משרד הבריאות שיגיד לאור הנתונים שאין התנגדות לפתיחת יחידה נוספת.

רחל אדטו: האם היחידה הנוספת תיפתח באזור הגליל המערבי, כך שכל סדר היום החברתי ציבורי שקורא לשוויוניות במערכת הבריאות ולהביא את הרפואה של המרכז לפריפריה ולקרב את מערכת הבריאות לפריפריה, או להיפך.

רחל אדטו: לקחת את הפריפריה ולקרב אותה למרכז.

רחל אדטו: בכל אופן להגביר את נושא השוויוניות ושיבוא לידי ביטוי לא רק באמירה אלא במסר שייצא מכאן, שיחידת הפריית מבחנה נוספת כאשר תיפתח ובהקדם באזור הגליל המערבי, ולא קבענו לאיזה בית חולים.

רחל אדטו: יושבים פה בעלי עניין מבית החולים נהרייה.

רחל אדטו: לא אמרנו איפה.

רחל אדטו: משרד הבריאות ידון איפה.

רחל אדטו: אני מדברת כאן על המסר השוויוני.

רחל אדטו: יש לנו פה דוגמה מאוד מוחשית איך מביאים שוויוניות למערכת הבריאות.

רחל אדטו: השוויוניות תבוא לידי ביטוי בזה שתיפתח יחידת הפריית מבחנה נוספת לא במרכז הארץ אלא באזור הגליל.

רחל אדטו: אני מבקשת את התשובה שגובשה על ידי משרד הבריאות, ממלא מקום המנכ"ל, ד"ר בועז לב.

בועז לב: אני ברשותכם, רוצה להסביר לעמיתיי את הקונסטלציה שקיימת.

בועז לב: במדינה קיימות כיום 24 יחידות IVF.

בועז לב: על פי החלטת ממשלה וחלוקה מסוימת של מספר היחידות פר אוכלוסין במדינה נקבע שתהיינה 24 יחידות.

בועז לב: זה המצב שאכן קיים היום בפיזור שכולנו מכירים.

בועז לב: בהחלט נוצרה הזדמנות לפתוח לפחות עוד יחידה אחת משום שהאוכלוסייה גדלה.

בועז לב: אם אנו שומרים על אותו יחס, ולא ניכנס מה ההסבר שעומד מאחורי היחס, אבל זה היחס.

בועז לב: לכן הדיון נעשה במועדו בהיבט הזה, כמובן בהתניות של העבודה עם משרד האוצר, כפי שאת, כבוד יו"ר הישיבה, הסברת לפני כן.

בועז לב: לגופו של עניין, משרד הבריאות אכן סבור שיש לפתוח עוד יחידה, והוא מצוי כרגע בעבודה בעניין כולל התייעצויות עם סגן השר בנושא.

בועז לב: העמדה היא אכן שמשרד הבריאות יפעל לפתיחת עוד יחידה.

בועז לב: אנחנו כרגע לא מדברים על מיקומה, האם זה בנהרייה או האם זה בגליל.

רחל אדטו: כמו שעשיתם עם "מעיני הישועה".

רחל אדטו: כמו שנכתב בצורה מאוד ברורה ונאמר בצורה מאוד ברורה.

בועז לב: אנחנו לא מדברים על הפריפריה של בני ברק.

בועז לב: משרד הבריאות ללא ספק עושה מספר פעולות כדי להגביר את הנגישות ואת הזמינות בפריפריה.

בועז לב: ולכן הצורך ליחידה שם או הדרישה ליחידה שם מונחת על השולחן.

בועז לב: זה ללא ספק נתון חשוב במערך הדיונים יחד עם סגן השר כדי לקבוע היכן תהייה היחידה.

בועז לב: יתכן שיהיה מהלך של העברת יחידות קיימות.

בועז לב: בכל מקרה העמדה של המשרד היא: א) שאנחנו מודעים לקושי בנגישות לשירות IVF בגליל בכלל.

בועז לב: ב) משרד הבריאות סבור שיש מקום לפתוח לפחות עוד יחידה אחת.

בועז לב: זה נתון לדיונים עם האוצר.

בועז לב: אבל המיקום הסופי ייקבע מקצועית על ידי המשרד יחד עם סגן השר, כשהגליל הוא חלק חשוב מאוד ממדינת ישראל ומהדיון לגבי IVF בפרט, בהינתן העובדה שברורה לנו הנגישות והזמינות שראויה להיות שם.

רחל אדטו: אתה הצגת מאוד יפה את העמדה.

רחל אדטו: שמעתי את מה שאמרת, ואני בוודאי יודעת מה נאמר בין השורות בדברים האלה.

רחל אדטו: בוא נתחיל לפרק את המוקש הזה.

רחל אדטו: בפעם הקודמת אנחנו דיברנו במפורש על מה שאמר סגן השר בזמנו: "בוא נעשה בדיקה.

רחל אדטו: נסגור יחידות במרכז הארץ שהתוצאות שלהן לא טובות.

רחל אדטו: ובמקום התוצאות הלא טובות האלה נפתח יחידות חדשות.

רחל אדטו: יש כל מיני שמועות, את מי רוצים לסגור וכד'.

רחל אדטו: נאמר בישיבה הקודמת שמשרד הבריאות עדיין לא ערוך למחקר המדעי הזה שיודע איך לסגור יחידה, מה הן התוצאות שבגינן יסגרו.

רחל אדטו: הרי לא מספיק להגיד 21% הצלחה מול 29% הצלחה ביחידת IVF.

רחל אדטו: הרי יש פה מרכיבים נוספים.

רחל אדטו: יש את מי זה מנקז, אוכלוסיה סלקטיבית, אוכלוסיה פריפרית וכד', בית חולים גדול, בית חולים מרכזי.

רחל אדטו: הרי אין לכם את הקריטריונים.

רחל אדטו: אולי יש לכם, אבל עוד לא התחלתם לעשות עבודה בעניין הזה.

רחל אדטו: חוץ מזה, מה שמאוד מעניין אותי, האם משרד הבריאות אי פעם במהלך 62 שנות עבודתו סגר יחידה כזו או אחרת, מחלקה כזאת או אחרת, ואחר כך עשה סקר כזה או אחר והחליט שהיחידה הזו לא טובה.

רחל אדטו: והשאלה השלישית שלי היא, האם משרד הבריאות יכול להורות לבית חולים הדסה למשל או לקופת חולים לסגור יחידה או רק יכול לעשות את זה לבתי חולים ממשלתיים או שמא הוא יכול להורות ל"אסותא", ולכן מאחר שיש כל כך הרבה שאלות שקשורות לנושא הזה – לסגור והשיקולים – הייתי שמחה שאנחנו נשמע וזה ייכתב.

רחל אדטו: אולי זה מופנה אליך או לד"ר לוטן.

יורם לוטן: צריך להבדיל בין הבעיות המקצועיות שקיימות, יכולות מקצועיות להפעיל יחידה וצרכים של אוכלוסיה, שאלה דברים שהם מקצועיים לחלוטין, לבין החלטות מדיניות שהן באמת בדרג המנהל של משרד הבריאות.

יורם לוטן: האם מדיניות של הזזת יחידות או פתיחת יחידות חדשות, אני מבחינתי לא רוצה להתייחס כרגע לנקודה הזו.

יורם לוטן: מה שהבהרתי גם בדיון הקודם ואני אומר את זה גם עכשיו בתור מי שמלווה את כל היחידות בארץ.

יורם לוטן: הקשיים שיש לנו לאסוף את הנתונים בצורה שמאפשרת השוואת נתונים אמיתית היא ידועה וקשורה גם כן בסיבות שהן לא לגמרי מקצועיות בלבד.

יורם לוטן: מנסים לעשות תיאומים בין הנהלת המשרד והגופים המקצועיים שאמונים על המקצוע הזה, ועוד לא הגענו להסכמה.

רחל אדטו: וקיימים האיגודים הגניקולוגיים שמתנגדים, כמובן.

יורם לוטן: הם לא מתנגדים, אבל יש פה שאלה איפה בסיס הנתונים יימצא.

יורם לוטן: הם לא מתנגדים לעיקרון, והם גם מבינים שבכל מקום מתקדם בעולם זו הדרך הנכונה לעשות זאת.

רחל אדטו: אחרי הסקר על ניתוחי לב לא נעשה שום דבר.

יורם לוטן: גם קבענו את מכון גרטנר כמכון מתאים והולם ואובייקטיבי לחלוטין שיכול לאסוף את הנתונים.

רחל אדטו: מכון גרטנר, זה היה הכי קל והכי הגיוני.

רחל אדטו: גם אם ההסתדרות הרפואית תתמוך וגם אם איגוד הגניקולוגים וגם אם יחליטו על תנאי המחקר וכד', הרי כזה דבר אתה לא יכול לפני שנה-שנתיים במקרה הטוב.

יורם לוטן: זה רק פרוספקטיבי.

יורם לוטן: אין לזה שום משמעות ללכת רטרוספקטיבי.

יורם לוטן: מהיום שיוחלט נוכל בשנה שאחרי זה להתחיל לנתח.

רחל אדטו: זה יכול להיות סידור של שנתיים-שלוש.

רחל אדטו: אנחנו נקבל תוצאות מעובדות, במקרה הטוב.

רחל אדטו: אם כולם ישתפו פעולה, שאיגוד הגניקולוגים לא ישמח וההסתדרות הרפואית בוודאי לא תשמח מהדבר הזה.

רחל אדטו: במקרה הטוב שלוש שנים.

רחל אדטו: אתה מסכים איתי?

רחל אדטו: זאת אומרת שכרגע אם אנחנו מדברים על משהו תכליתי שאנחנו יודעים שיש לנו נתון אחד שאנחנו יודעים, והאוצר לא מכחיש, זה שכרגע יש אישור לפתוח יחידה נוספת.

רחל אדטו: והיחידה הזאת אם היא מותנית בסגירת יחידה אחרת, היא לא תיפתח בכלל לפני עוד שלוש שנים, אם זה מותנה אחד בשני פה.

יורם לוטן: כן, אבל מבחינת הדרג המקצועי, ואני רוצה להדגיש שמבחינת הדרג המקצועי.

יורם לוטן: ..

רחל אדטו: אני לא אומרת סתם את זה.

רחל אדטו: אני מעריכה באמת את הדרך שבה אתם מגנים על המשרד, אבל באמת אני יודעת שיש אמיתות אחרות.

רחל אדטו: הערכה שקבלתי מאחד האנשים הבכירים זה שאין לו בעיה לפתוח יחידה בנהרייה בתנאי שתיסגר יחידה אחרת, וגם יפתחו את "מעיני הישועה".

רחל אדטו: אני רוצה את היחידה שמגיעה על פי מספר התושבים, על פי המפתח.

רחל אדטו: את היחידה הזו שיפתחו, דבר ראשון שיפתחו באזור הגליל.

רחל אדטו: אחר כך בוא נדבר על החילופין, על ההעברה וההחלפה ו"מעיני הישועה".

חזי לוי: מה שיורם ואני אומרים, שלגבי יחידה אחת נוצר כזה מצב שברוח אותה החלטת ממשלה נוצר מצב שניתן לפתוח יחידה אחת ללא התניה של סגירת יחידה אחרת.

רחל אדטו: נכון.

רחל אדטו: וללא צורך בכלל לפנות לאוצר.

חזי לוי: צריך לפנות לאוצר בכל מקרה, משום שאם על פי החלטת ממשלה אפשר לפתוח עוד יחידה, זה מחייב גם עבודה עם האוצר, אבל זה ה"איך" לא ה"מה".

חזי לוי: לגבי ה"מה" אפשר בהחלט לפתוח עוד יחידה ללא התניה בסגירה.

חזי לוי: אני מסכים איתך בכל מילה לגבי הבעייתיות בסגירה, והקריטריונים שאמורים להילקח בחשבון.

חזי לוי: הרי ההצלחה היא אינה מדד כלשהו לכן סגירה או לא סגירה.

חזי לוי: זה 20% או 25%, יש עוד המון דברים מקצועיים.

חזי לוי: לכן את זה לא נעשה.

חזי לוי: אנחנו מבינים ומניחים שניתן לפתוח יחידה ללא התניה.

חזי לוי: הדיון על איפה היחידה, לפה התייחסה תשובתי שזה חלק מהעבודה שתיעשה במשרד.

חזי לוי: יש גם עבודה עם האוצר.

רחל אדטו: הבוקר נאמר לי מה עמדת האוצר בעניין הזה.

רחל אדטו: אני אשמח שהאוצר יאמר את דברו.

רועי כפיר: כמו שאמרה היו"ר זה בסמכותו המלאה של השר היום להחליט על פתיחת יחידה נוספת.

רועי כפיר: אנחנו מבחינת עמדתנו חושבים שלא היה נכון להוסיף יחידות לפני שמיציתם את המהלך, אבל בהחלט יש לכם את הסמכות למצות אותו, של סגירת יחידות במרכז הארץ.

רועי כפיר: אנחנו לא מתנים את זה וגם אין לנו את הכלים לא בחוק ולא בהחלטת ממשלה.

רחל אדטו: נכון, וזה משפט המפתח שאיתו אנחנו הולכים.

רחל אדטו: נכון לעכשיו אפשר לאלתר לפתוח את היחידה הבאה.

רחל אדטו: זה הדבר הכי חשוב מכל מה שנאמר.

רחל אדטו: עוד יחידה נוספת וכד', וכבר יש למשרד הסתייגויות, והוא אומר במפורש שאנחנו מבחינתנו יותר טוב שתעשו את הבדיקה עכשיו ואחר כך תחליטו.

רחל אדטו: אין צורך לפתוח את היחידה -25.

רחל אדטו: בוודאי לא את ה-26.

רחל אדטו: את ה-26 אנחנו נתנגד, אלא אם כן זה יהיה סגור.

רחל אדטו: לאלתר – מותר לפתוח ולא צריך לקבל אישור מן האוצר.

רחל אדטו: ועוד יותר, נאמר לי שגם כרגע לא צריך לערב אותם בגלל שלפי החלטת הממשלה על גודל מסוים של אוכלוסיה מגיעה יחידה אחת, ולכן כרגע אנחנו עומדים בקריטריונים.

רחל אדטו: כולנו לטובת העניין.

רחל אדטו: לאור העובדה הזו, כרגע, לאלתר, אפשר לפתוח את היחידה.

רחל אדטו: זאת הנקודה.

רחל אדטו: ובמפורש נאמר לי הבוקר שכרגע אין אפילו צורך לבקש אישור, כי האישור הזה ניתן.

רחל אדטו: לכן כל ניסיון לדחוף את זה לאוצר ולהפיל את זה על אחריותו, זה ניסיון לדחוק, להציף בעיה שכרגע לא קיימת.

רחל אדטו: זה מייתר את כל השאלות לגבי הסקר, לגבי הבדיקה ומכון גרטנר.

רחל אדטו: כי אפשר לקבל את ההחלטה עכשיו ולאלתר ולפתוח.

רחל אדטו: ואת כל המוטו של הפריפריה והשוויוניות והכול – עכשיו להוכיח את זה, ולא "למרוח" במילים שאנחנו בעד שוויוניות כאשר על הפרק עומד שיא השוויוניות שבעולם – להביא יחידת IVF לנהרייה.

חזי לוי: בגליל.

חזי לוי: במזרח יש, בטבריה.

רחל אדטו: בטבריה, אבל המרחק מטבריה לגליל העליון ולגליל המערבי, גם בגליל העליון אין.

יורם לוטן: בצפת אין, אבל צפת מכסה 90 עד 100 אלף תושבים.

רחל אדטו: רק רציתי לוודא שכאשר אנחנו מדברים על גליל מערבי, זה גליל מערבי ועליון, בסופו של דבר.

רחל אדטו: כי בתחתון זה טבריה, ובטבריה יש.

רחל אדטו: כשאנחנו אומרים גליל מערבי, זה גליל מערבי ועליון, כי בתחתון זה טבריה, ובטבריה יש.

חזי לוי: גליל מערבי זה גליל מערבי וצפת זה גליל עליון.

חזי לוי: המערבי זה מערבי ונהרייה זה בית החולים היחידי בגליל המערבי.

רחל אדטו: האם למשרד הבריאות יש עוד משהו?

רחל אדטו: יורם, קטעתי אותך בנושא הסקר.

יורם לוטן: לא.

יורם לוטן: הצגת את זה נכון.

יורם לוטן: אני אמרתי בדיון הקודם וגם רוצה להגיד את זה כאן בצורה ברורה, במידה וההחלטה תיפול להקים את היחידה הנוספת בבית החולים בגליל המערבי, הוא יוכל לעמוד בזה מבחינה מקצועית, ואני חושב שהתשתית הקיימת של בית החולים מסביב, ולא רק הדברים הגניקולוגים, תוכל לעמוד בזה.

יורם לוטן: כמובן שאנחנו נעשה את הבדיקה וניתן לזה אישור.

רחל אדטו: מה לוח הזמנים לדבר כזה?

רחל אדטו: בוא נגיד תיאורטי מאוד שאם השר היה אומר: "אני פותח בגליל", נניח שהיה יוצא בהצהרה לא צפויה כזו?

חזי לוי: אני מניח שעד חצי שנה.

חזי לוי: זה תלוי בבית החולים.

חזי לוי: אנחנו נבוא ונבדוק, עד שהם יכינו את הציוד ונסיים את הבדיקה.

רחל אדטו: אז מבחינתכם, זה עד חצי שנה מרגע שיש החלטה איפה להקים.

יורם לוטן: כן, חצי שנה, כך עשינו ברמב"ם.

רחל אדטו: דרך אגב, וזו שאלה קשה.

רחל אדטו: נניח שיבואו ויגידו לכם מעיני הישועה, בהכירכם את הצפיפות מול מעיני הישועה-תל השומר, בילינסון, איכילוב, אסותא, יש לכם גם עמדה בדבר כזה?

חזי לוי: מי זה לכם?

רחל אדטו: ממלא מקום מנכ"ל משרד הבריאות.

יורם לוטן: אני מוכן לענות לך.

יורם לוטן: ברור לחלוטין שמבחינת הזמינות והנגישות והצרכים המידיים לפעולה, המרכז הוא מוכן.

יורם לוטן: יש זמינות ונגישות.

יורם לוטן: אני חושב שהדיון על מעיני הישועה הוא דיון אחר.

יורם לוטן: הוא מייצג ציבור שהוא חברתי אחר, תרבותי אולי אחר, עם דרישות בשל כך.

יורם לוטן: ולכן כשדנים במעיני הישועה צריך גם לדון בקונטקסט הזה.

יורם לוטן: חלק מהשירותים למעיני הישועה ללא ספק מיועדים לקהל מסוים וניבנו לספק קהל מסוים.

יורם לוטן: אני חושב שהדיון על יחידת איי.

יורם לוטן: וי.

יורם לוטן: אף.

יורם לוטן: למעיני הישועה הוא לא רק דיון מקצועי גרידא, כי ברור לכולם שיש צפיפות במרכז.

יורם לוטן: הוא גם דיון חברתי ותרבותי.

יורם לוטן: האם אנחנו רוצים כמדינה לבוא לקראת הציבור הזה ולתת לו דברים שהוא דורש בצורה לגיטימית.

יורם לוטן: אנחנו צריכים לדון אם זה נכון או לא.

רחל אדטו: אני מודה לך על התשובה הזו.

רחל אדטו: כבוגרת שערי צדק שמנוהל על פי ההלכה אז אני מודיעה לפרוטוקול שהדרך שבה הציבור החרדי, כל הבקרה שהציבור החרדי רוצה, את הרבנית שעומדת בחדר של הזרע וכל הדברים של ההפריה עצמה וכד', שירותים כאלה ניתנים גם בבתי החולים שבסביבה.

רחל אדטו: גם תל השומר מבין בזה וגם בית החולים רבין מבין בזה.

רחל אדטו: בוא נפתח גם יחידת הפריית מבחנה גם לדרוזים, ובוא נפתח גם לציבור הערבי.

רחל אדטו: למה אנחנו פותחים רק לציבור החרדי?

יורם לוטן: אפשר להעמיד את זה לדיון.

יורם לוטן: לא הבעתי עמדה.

יורם לוטן: מה שאמרת זה בהחלט חלק מהטיעונים לדיון.

יורם לוטן: להעמיד את זה מול זה.

יורם לוטן: אפשר לעשות את זה באותה צורה ולהביא לסיפוקו של הציבור בכל בית חולים אחר.

יורם לוטן: זה בהחלט טיעון לדיון.

רחל אדטו: אני מעלה זאת גם בתור אשת מקצוע וגם כבוגרת שערי צדק שמנהלת את העניינים האלה לפי ההלכה.

יורם לוטן: אלה באמת טיעונים חשובים מאוד לדיון הזה.

יורם לוטן: בהחלט.

רחל אדטו: ולכן אין הצדקה בקונטקסט הנוכחי לפתוח יחידה נוספת במעיני הישועה.

רחל אדטו: במיוחד שהמחמירים שבמחמירים שנורא רוצים להיות הכי מקפידים בהלכה, המרחק מבני ברק לשערי צדק הוא קטן יותר מאשר המרחק מהנקודה הכי צפונית, נניח ממטולה ל'פוריה' או ממטולה לחיפה.

רחל אדטו: בבקשה, בית חולים נהרייה, בתוך כמה זמן אתם יכולים להקים יחידת הפרייה?

יעקב בורנשטיין: אני מנהל מחלקת נשים ויולדות בבית חולים בנהרייה, אני גם סגן יושב ראש האיגוד הגניקולוגי.

יעקב בורנשטיין: התבקשתי גם לייצג כאן את האיגוד הגניקולוגי.

יעקב בורנשטיין: לשאלה הספציפית שלך, מרגע האישור תוך 3-6 חודשים היחידה תוכל לעמוד.

יעקב בורנשטיין: ואז נחכה לוועדה המקצועית שתיתן את האישור.

יעקב בורנשטיין: אני לא רוצה לחזור מחדש על הנאמר מהדיון הקודם.

יעקב בורנשטיין: אבל אני רוצה לקרוא כאן את זעקתן של נשות הגליל המערבי.

יעקב בורנשטיין: בדרך כלל אנו הגניקולוגים מדברים גם בשם הנשים.

יעקב בורנשטיין: אני מבקש אישור לזה.

יעקב בורנשטיין: זה למעשה עוול היסטורי.

יעקב בורנשטיין: זה לא שאנחנו יושבים פה וחושבים פרוספקטיבי.

יעקב בורנשטיין: עוול היסטורי שבקבוצה כזאת של 600 אלף תושבים אין יחידה.

יעקב בורנשטיין: נשים קשות יום שצריכות לנסוע לחיפה או למקומות אחרים.

יעקב בורנשטיין: אגב, מעבר לכל הדברים שציינתם אנחנו מבקשים לפתוח יחידה ציבורית.

יעקב בורנשטיין: אתם מדברים גם על יחידות פרטיות.

יעקב בורנשטיין: אין לי שום דבר נגד יחידות פרטיות, אבל בואו ניתן קודם לתושבים האלה שיושבים שם, שהיו בצל המלחמה ב-2006, בואו ניתן להם מה שמגיע להם, שכבר שנים מגיע להם.

יעקב בורנשטיין: אולי נתקן פה עוול היסטורי.

מסעד ברהום: אני מנהל בית החולים גליל מערבי בנהרייה.

מסעד ברהום: אני לא רוצה לחזור על הדברים.

מסעד ברהום: אני מרגיש את זעקתן של הנשים.

מסעד ברהום: אולי בפעם הבאה אנחנו צריכים ללוות את הנשים החרדיות, הערביות, הספרדיות והאשכנזיות, שכולן יבואו לכאן ביחד ויגידו כמה הן סובלות בנסיעות כל בוקר לחיפה ולמקומות אחרים.

מסעד ברהום: זה לא ייתכן שהעוול הזה יימשך.

מסעד ברהום: אני בטוח מתוך היכרותי עם האנשים שיושבים כאן במשרד הבריאות.

מסעד ברהום: הם מבינים בדיוק את הבעיה ואת הסוגיה, ואני בטוח שהשכל הישר ינצח בסוף, והיחידה הבאה תהיה בגליל המערבי.

מסעד ברהום: נכון שאני משוחד, אבל לא עד כדי כך.

מסעד ברהום: גם אנחנו מכירים את כל היחידות שנמצאות בכל מקום בארץ.

מסעד ברהום: לא צריך עוד יחידה אחת בתל אביב, שיהיו במקום עשר, אחת עשרה.

מסעד ברהום: אנחנו לא צריכים עוד כל מיני שלוחות ותת יחידות לכל מיני צרכים ותת צרכים שהם באמת מיותרים.

מסעד ברהום: הם באים אך ורק כדי להסביר ולומר למה לאחר מעשה נפתחה היחידה במקום כזה ואחר.

מסעד ברהום: צריכה להיות עוד יחידה.

מסעד ברהום: לבטל את העוול ההיסטורי לנשים של הגליל המערבי ולפתוח יחידה בבית החולים לגליל המערבי לטובת הנשים שגרות בגליל המערבי במדינת ישראל.

רחל אדטו: תודה.

עפרה בלבן: אני יו"ר עמותת חן לפריון.

עפרה בלבן: אנחנו יודעים את הצורך.

עפרה בלבן: אנחנו יודעים גם את העלויות.

עפרה בלבן: אישה בתל אביב שעושה טיפול הפריית מבחנה, העלויות שלה מופחתות בפחות מחצי מאשר גברת מקריית שמונה שצריכה להגיע אם לפורייה ואם לעפולה ואם לחיפה.

עפרה בלבן: ולכן יש חשיבות, כי כשאומרים שמדינת ישראל מממנת ומכסה את עלות הטיפול, לא לוקחים בחשבון את העלויות הנלוות, שזה בערך אלפיים שקל למחזור טיפולים אחד.

עפרה בלבן: אם היא בגליל המערבי זה כמעט ב-50% יותר, מפני שהיא צריכה לנסוע שעתיים לכל כיוון בשביל אולטרה סאונד.

עפרה בלבן: זה פשוט עוול נוראי וכל החיים משתבשים.

עפרה בלבן: לכן צריך לקחת בחשבון שהפוריות שעושים אותה בנוסף למהלך החיים הרגיל כי רוצים שזה יצליח, אז בנוסף למהלך החיים הרגיל יש לעזור למטופלת ולהקטין גם את הזמן שהיא מקצה כל יום לנושא הפוריות, ואנחנו פה כולנו יודעים שבהפריית מבחנה יש הרבה מאוד בזבוז זמן ביום יום.

עפרה בלבן: ואם היא עוד צריכה ארבע שעות ביום לנסוע, ריבונו של עולם! בואו נקל עליה.

רחל אדטו: ממלא מקום מנכ"ל משרד הבריאות.

רחל אדטו: אנחנו יכולים להכריז שהוועדה מסכמת את הדיון היום שיש הסכמה של משרד האוצר, משרד הבריאות, בית החולים, שניתן להקים יחידת הפריית מבחנה בנהרייה, ולאלתר, תוך שישה חודשים לפתוח אותה?

בועז לב: הוועדה סוברנית להחליט מה שהיא רוצה להחליט.

בועז לב: אני כמובן לא מנהל את הוועדה ויש לה יו"ר מכובדת, בעלת ידע ועמדה.

בועז לב: אנחנו נביא את דבר הוועדה בפני סגן השר, וגם את רוח הוועדה שבטח יתבטא גם בפרוטוקול.

בועז לב: אנחנו חושבים שזכותו של סגן השר לראות את אמות המידה והקריטריונים שעל פיהם פותחים יחידה נוספת.

בועז לב: אנחנו כולנו נכבד את הזכות הזו.

בועז לב: אנחנו מייצגים בין השאר את עמדתו מבחינה זאת.

בועז לב: אנחנו נביא את זה בפניו וגם את עמדתנו המקצועית נביא בפניו.

רביב מייזל: יש עוד יחידת IVF ששר הבריאות החליט עליה?

בועז לב: נושאים של מדיניות באופן עקרוני נידונים ומוחלטים תמיד על ידי שר הבריאות.

בועז לב: התשובה היא כן.

בועז לב: גם נושאים של קריטריונים חברתיים לפתיחת שירותים הם נושאים שאין מה לעשות.

בועז לב: הם חצי פוליטיים.

בועז לב: צריך להבין את זה.

בועז לב: הם גם פוליטיים וגם מקצועיים.

בועז לב: עם כל הכבוד מדובר כאן בסוגיה שהיא חברתית.

בועז לב: זו סוגיה מורכבת ועמדתנו המקצועית אומרת שניתן לפתוח.

בועז לב: כלומר, יש את היכולות המקצועיות, ולית מאן דפליג.

בועז לב: הועלתה כאן זעקתן של נשות הגליל, והיא יקרה וחשובה לנו.

בועז לב: יחד עם זאת אני עומד עוד פעם על זה שזכותו וחובתו של השר לקבוע מדיניות, וזאת מדיניות.

בועז לב: נשאלה שאלה קודמת האם נסגרו יחידות במדינת ישראל.

בועז לב: גם לכך התשובה היא חיובית.

בועז לב: זה קשה.

בועז לב: ברגע שנפתחת יחידה, קשה מאוד לסגור אותה.

בועז לב: המשימה הזו לעבוד על פי רפואה נסמכת הוכחות evidence based)) ולקבוע את תמהיל החולים זו סוגיה מאוד מאוד מורכבת, ואת גבירתי היו"ר, עמדת על הסוגיה הזו, שזה באמת לוקח זמן.

בועז לב: לכן אנחנו ככל שניתן ננסה להקל על נשות ישראל ואנחנו כמשרד חייבים לא רק להיוועץ, אלא לקבל את הכרעתו בעניין הזה של סגן השר כמי שקובע מדיניות בעניין הזה.

בועז לב: אתם יש לכם חובה לעשות את עבודתכם כגוף מחוקק.

בועז לב: העמדה המקצועית היא, ניתן.

בועז לב: השמיים לא יפלו, השמיים לא נפלו עד היום.

בועז לב: האם זה טוב, האם זה שוויוני?

בועז לב: זו שאלה אחרת, זאת התשובה.

רחל אדטו: זה פשוט חוסך כסף, זה כלכלי.

בועז לב: אני לא רוצה בכלל להיכנס לדיון הזה.

רחל אדטו: הוועדה רשמה לפניה את הודעת נציג משרד האוצר, כי המשרד אישר הקמת יחידת הפריה נוספת.

רחל אדטו: הקמת יחידת הפריה נוספת עומדת בקריטריונים הנדרשים על פי החלטת הממשלה משנת 2006.

רחל אדטו: עמדתו המקצועית של משרד הבריאות, כי ניתן לפתוח יחידה נוספת בתוך כשישה חודשים.

רחל אדטו: הוועדה חוזרת ודורשת בשם השוויוניות בין הפריפריה והמרכז- אי הקמת יחידה בצפון פוגעת משמעותית בחיי הזוגות הנמצאים בטיפולי פוריות ומונעת הכרה בהתמחות במחלקת הנשים בבית החולים בנהרייה.

רחל אדטו: הקמת היחידה מהווה צעד משמעותי לצמצום הפערים ברפואה בין המרכז לפריפריה.

רחל אדטו: הוועדה פונה לסגן שר הבריאות לקבל החלטה מיידית לפתיחת מרכז להפריית מבחנה בגליל המערבי.

רחל אדטו: תודה רבה, הישיבה נעולה.